ສະຖານະການທີ່ອິຣ່ານ: ສື່ມວນຊົນທາງການອິຣ່ານກ່າວວ່າ ນາຍທະຫານຂັ້ນອາວຸໂສຫລາຍທ່ານໃນໜ່ວຍພິທັກການປະຕິວັດຂອງອິຣ່ານແມ່ນຮວມຢູ່ໃນຈຳນວນພວກທ່ີເສັຍຊີວິດໄປຢ່າງໜ້ອຍ 20 ຄົນ ໃນການວາງລະເບີດສະລະຊີບໂຈມຕີໃນວັນອາທິດມື້ນີ້ໃນພາກຕາເວັນອອກສຽງໃຕ້ຂອງອິຣ່ານ. ການໂຈມຕີດັ່ງກ່າວມີຂຶ້ນ ລະຫວ່າງການພົບປະກັນລະຫວ່າງພວກໜ່ວຍພິທັກການປະຕິວັດແລະພວກຜູ້ນຳຊົນເຜົ່າ. ອົງ ການຂ່າວອີສລາມຂອງຣັຖບານອິຣ່ານ IRNA ກ່າວວ່າ ຜູ້ຊາຍຄົນນຶ່ງທ່ີນຸງເສື້ອບັນຈຸວັດຖຸລະເບີດໄດ້ຈູດລະເບີດ ໂຕຕາຍທ່ີກອງປະຊຸມດັ່ງກ່າວ. ສື່ມວນຊົນອິຣ່ານກ່າວຕື່ມວ່າ ຢ່າງນ້ອຍພວກຜູ້ບັນຊາການ ທະຫານຂັ້ນສູງ 5 ທ່ານໄດ້ເສັຍຊີວິດຈາກການໂຈມຕີໃນຄັ້ງນີ້. ນາຍພົນ NoorAli Shooshtari ຮອງຜູ້ບັນຊາການ ໜ່ວຍພິທັດການປະຕິວັດ ແລະທ່ານ Rajab Ali Mohammad-Zadeh ຫົວໜ້າຜູ່ບັນຊາການປະ ຈຳແຂວງ ແມ່ນຮວມຢູ່ໃນຈຳນວນພວກທ່ີເສັຍຊີວິດໄປນັ້ນ. ລາຍລະອຽດຂອງການໂຈມຕີໃນວັນອາທິດມື້ນີ້ຍັງ ບໍ່ທັນຈະແຈ້ງແລະຄົບຖ້ວນເທື່ອ. Press TV Online ຂອງອິຣ່ານກ່າວວ່າ ໄດ້ມີລະເບີດຂອງພວກກໍ່ການຮ້າຍ ແຕກຂຶ້ນຢູ່ 2 ບ່ອນ ຊຶ່ງການລະເບີດຄັ້ງນຶ່ງແມ່ນແຕກຂຶ້ນທ່ີກອງປະຊຸມ ແລະອີກລູກທີສອງແມ່ນແນເປົ້າໝາຍ ໃສ່ກຳລັງຂອງພວກໜ່ວຍພິທັກການປະຕິວັດທ່ີກຳລັງເດີນທາງໄປໃນຂະບວນລົດຈຸນຶ່ງທ່ີຢູ່ໃກ້ໆກັນນັ້ນ.
ທີ່ປາກີສຖານ:ໃນວັນອາທິດມື້ນີ້ ກຳລັງທະຫານປາກີສຖານໄດ້ທຳການສູ້ລົບກັນຢ່າງ ໜັກກັບກຸ່ມຫົວຮຸນແຮງ ເພື່ອປົກປ້ອງຖິ່ນອາໄສຂອງພວກຕົນໃນເຂດ ພູເຂົາທາງຕອນໃຕ້ຂອງຂົງເຂດຊົນເຜົ່າ Waziristan ທີ່ຕິດກັບຊາຍ ແດນອາຟການີສຖານນັ້ນ. ກຳລັງທະຫານປາກີສຖານ ທີ່ໄດ້ຮັບການໜຸນຫລັງ ໂດຍຍົນລົບ ໄອພົ່ນ ສືບຕໍ່ບຸກເຂົ້າໄປໃນບ່ອນລີ້ພັຍສຳຄັນຂອງພວກຫົວຮຸນແຮງ ຊຶ່ງເປັນມື້ ທີ່ສອງຂອງການບຸກໂຈມຕີ ພາກພື້ນດິນຂນາດໃຫຍ່ຕໍ່ຕ້ານພວກ ກຸ່ມຕາລິບານ ແລະພວກກໍ່ກະບົດອາລຄາອີດາ. ທາງການປາກີສຖານ ກ່າວວ່າ ພວກຫົວແຮງ 60 ຄົນ ແລະທະຫານ ຂອງປາກີສຖານ 5 ຄົນຖືກຂ້າຕາຍ ຈາກການສູ້ລົບກັນ ໃນລະຍະ 24 ຊົ່ວໂມງທຳອິດ.ໂຄສົກກອງທັບປາກີສຖານ ນາຍພົນ Athar Abbas ກ່າວວ່າ ກຳລັງ ທະຫານປາກີສຖານຈຳນວນປະມານ 30,000 ຄົນ ໄດ້ບຸກເຂົ້າໄປ ໃນທີ່ໝັ້ນຂອງພວກກໍ່ການຮ້າຍ ຈາກສາມທິດ ເມື່ອວັນເສົາວານນີ້ ເພື່ອໂຈມຕີ ພວກຫົວຮຸນແຮງຈຳນວນ 10,000 ຄົນ ແລະພວກ ນັກລົບຊາວຕ່າງ ປະເທດ. ກອງທັບປາກີສຖານກ່າວວ່າ ພວກທະຫານຂອງຕົນໄດ້ຍຶດຖານປະຕິ ບັດການເທິງພູເຂົາຂອງພວກຕາລິບານເມື່ອວັນເສົາວານນີ້ຢູ່ເຂດອ້ອມ ແອ້ມ Spinkai Raghzai ການສູ້ລົບທີ່ໄດ້ລໍຄອຍມາດົນນານ ຫລັງຈາກເຫດການໂຈມຕີຢ່າງ ໄຮ້ ມະນຸດສະທຳທີ່ເຂັ່ນຂ້າ ປະຊາຊົນຫລາຍກວ່າ 175 ຄົນໃນລະຍະ ສອງອາທິດຜ່ານມານີ້ ລັດຖະບານປາກີສ ຖານ ໄດ້ຕຳໜິຕິຕຽນກຸ່ມຕາ ລິບານປາກີສຖານ ທີ່ມີຖານປະຕິບັດການຢູ່ທາງຕອນໄຕ້ຂອງຂົງເຂດ Waziristan ທີ່ໄດ້ສ້າງຄວາມວຸ້ນວາຍນັ້ນ
ທີ່ອັຟການີສຖານ: ຄວາມກົດດັນຂອງໂລກຕໍ່ປະທານາທິບໍດີ Hamid Katzai ແຫ່ງອັຟ
ການີສຖານກຳລັງດຳເນີນສືບຕໍ່ໄປໃນວັນອາທິດມື້ນີ້ເພື່ອໃຫ້ທ່ານຮັບເອົາການເລືອກຕັ້ງຂັ້ນຊີ້ຂາດຊຶ່ງອາດຈະເປັນໄປໄດ້ໃນການເລືອກຕັ້ງທ່ີເປັນບັນຫາຂັດແຍ່ງກັນໃນອັຟການີສຖານນັ້ນ. ບັນດາເຈົ້າໜ້າທ່ີຂັ້ນສູງຂອງ ຕ່າງປະເທດໄດ້ຮຽກຮ້ອງໃຫ້ທ່ານ Karzaiຮັບເອົາຜົນຂອງການພົບ ເຫັນຂອງການສືບສວນກ່ຽວກັບການສໍ້ໂກງບັດເລືອກຕັ້ງໂດຍຄນະກັມມະການຈຸນຶ່ງທ່ີໄດ້ຮັບການໜຸນຫລັງຈາກສະຫະປະຊາຊາດທ່ີສາມາດຕັດສິນໄດ້ວ່າການເລືອກຕັ້ງທ່ີເປັນບັນຫາໂຕ້ແຍ້ງກັນນີ້ຈະຕ້ອງມີການເລືອກຕັ້ງຂັ້ນຊີ້ຂາດອີກຮອບໃໝ່ຫລືບໍ່ນັ້ນ.
ທ່ານ Bernard Kouchner ຣັຖມຸນຕີຕ່າງປະເທດຝຣັ່ງ ທ່ານJohnKerry ສະມາຊິກສະ ພາສູງສະຫະຣັດ ແລະທ່ານ Zalmay KhalilZad ອະດີດເອກອັກຄະຣັຖທູດສະຫະຣັດປະ ຈຳອັຟການີສຖານໄດ້ພົບປະກັບທ່ານ Karzai ຢູ່ທ່ີກຸງຄາບູລ ໃນວັນເສົາວານນີ້ກ່ອນທ່ີມີການປະກາດ ທ່ີຊັກຊ້າມາ ເປັນເວລາດົນນານໃຫ້ຮູ້ຈາກຄນະກັມມະການຕອບສະໜອງຕໍ່ຄຳຮ້ອງທຸກກ່ຽວກັບການເລືອກຕັ້ງທ່ີ ເປັນບັນຫາໂຕ້ແຍ່ງກັນນັ້ນ. ສະມາຊິກສະພາສູງ John Kerry ກ່າວໃນຕອນໃຫ້ສັມພາດຕໍ່ຕາໜ່າງໂທລະພາບ CNN ຂອງ ສະຫະຣັດວ່າ ມັນຈະເປັນການຂາດຄວາມຮັບຜິດຊອບສຳລັບສະຫະຣັດທ່ີຈະສົ່ງທະຫານໄປ ສົມທົບຕື່ມອີກໃນອັຟການີສຖານເວລາຜົນຂອງການເລືອກຕັ້ງໃນອັຟການີສຖານຍັງບໍ່ທັນແຈ້ງຂາວເທື່ອນັ້ນ.
ຄວາມຮຸນແຮງທີ່ເບຣຊີລ :
ພວກປະຊາຊົນຫລາຍຄົນທີ່ອາໃສຢູ່ເຂດສະລັມທີ່ຊຸດໂຊມທີ່ສຸດຂອງ ເມືອງ Rio de Janeiro ພາກັນຫລົບໜີອອກຈາກບ້ານຢູ່ອາໄສຂອງ ພວກຕົນເພື່ອຫລົບໜີຈາກເຫດການສູ້ລົບຢາເສບຕິດ ທີ່ສ້າງຜົນເສຍ ຫາຍຢ່າງໜັກ ໃຫ້ແກ່ພາກສ່ວນນຶ່ງຂອງເມືອງບຣາຊິລ ແລະປະຊາຊົນ ຫລາຍສິບຄົນ ຖືກຂ້າຕາຍ.ຄວນໄຟໃໝ້ຍົນເຮລິຄອບເຕີຕຳລວດ ທີ່ຖືກຍິງຕົກໂດຍພວກແກ໊ງ ຄ້າ ຢາເສບຕິດ ເມື່ອວັນເສົາວານນີ້ ພ້ອມດ້ວຍລົດເມອີກແປດຄັນຖືກຈູດ ແລະການຍິງປືນສູ້ລົບກັນຢ່າງຮຸນແຮງໃນເຂດສລັມຂອງ Morro dos Macacos.ເຈົ້າໜ້າທີ່ຕຳລວດກ່າວວ່າ ການສູ້ລົບກັນໄດ້ເລິ່ມຂື້ນໃນຕອນເດິກຂອງ ວັນເສົາວານນີ້ ເວລາກຸ່ມພວກແກ໊ງກຸ່ມນຶ່ງໃນສາມກຸ່ມໃຫຍ່ ໄດ້ບຸກລຸກເຂົ້າໄປໃນເຂດ ສະລັມດັ່ງກ່າວເພື່ອຂຍາຍເຂດອິດ ທິພົນຂອງພວກເຂົາ.ພວກມືປືນທີ່ຕ້ອງສົງໄສຈຳນວນສິບຄົນຖືກ
ຂ້າຕາຍ ໃນການສູ້ລົບກັບ ພວກຕຳລວດ ແລະຫລາຍໆຄົນໄດ້ຮັບບາດເຈັບ
ນອກຈາກນີ້ ນາຍຕຳຫລວດສອງຄົນເສັຍຊີວິດເທິງຍົນເຮລິຄອບເຕີ ທາງການຕຳລວດກ່າວວ່າ ຍົນເຮລິຄອບເຕີໄດ້ລະເບີດຢູ່ສະໜາມກິລາເຕະບານ ຫລັງຈາກຄົນຂັບບັງຄັບຍົນດັ່ງກ່າວລົງດິນຢ່າງສຸກ ເສີນແລະເກີດໄຟໃໝ້ ສີ່ຄົນທີ່ຢູ່ເທິງຍົນເຮລິຄອບເຕີ້ໄດ້ພະຍາຍາມ ຫລົບໜີຈາກໄຟໄໝ້.
ກ່ຽວກັບພວກໂຕປະກັນທີ່ຊູແດນ:
ເຈົ້າໜ້າທ່ີຣັຖບານຊູແດນທ່ານນຶ່ງກ່າວວ່າ ພວກພນັກງານຊ່ອຍເຫລືອບັນເທົາທຸກ 2 ຄົນທ່ີຖືກຈັບເປັໂຕປະກັນໄດ້ຖືກປ່ອຍໂຕແລ້ວໃນວັນອາທິດມື້ນີ້ ຫລັງຈາກຖືກກັກໂຕມາເປັນເວລາ 3 ເດືອນປາຍໃນຂົງເຂດ Darfur ທ່ີປະສົບກັບສະຖານະການທ່ີບໍ່ທຸ່ນທ່ຽງນັ້ນ. ເຈົ້າໜ້າທ່ີທ່ານນີ້ກ່າວຕື່ມວ່າ ເວລານີ້ ພວກພນັກງານຊ່ອຍເຫລືອ2 ຄົນນີ້ໄດ້ຖືກປ່ອຍເປັນອິດສະຣະເສຣີແລ້ວແລະມີສຸກຂະພາບດີ. ນາງ Sharon Cumminsຈາກ Dublin ແລະນາງ Hilda Kawukiຈາກ Uganda ໄດ້ຖືກລັກພາໂຕໄປຈາກບໍລິເວນທ່ີເຂົາເຈົ້າເຮັດວຽກ
ຢູ່ໃນພາກເໜືອຂອງເຂດ Darfur ພວກຜູ້ຊາຍທ່ີປະກອບອາວຸດຈຸນຶ່ງໃນເດືອນກໍລະກົດຜ່ານມາ. ພວກພນັກງານທັງສອງຄົນນີ້ເຮັດວຽກໃຫ້ອົງການຊ່ອຍເຫລືອດ້ານມະນຸດສະທັມຂອງ Ireland ຫລື GOAL.
ທ່ານ Abdel-Baqi al-Jailani ຣັຖມຸນຕີດ້ານມະນຸດສະທັມຂອງSudan ກ່າວວ່າ ບໍ່ໄດ້ມີການຈ່າຍເງິນຄ່າໄຖ່ໃດໆໃຫ້ພວກທ່ີລັກພາໂຕພວກພນັກງານຊ່ອຍເຫລືອ 2 ຄົນນີ້ໄປນັ້ນ.